b'\n_START_ARTICLE_\nMongoliankirvinen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on 15\xc2\xbd\xe2\x80\x9317 cm ja paino 25\xe2\x80\x9329 g. Ulkon\xc3\xa4\xc3\xb6lt\xc3\xa4\xc3\xa4n se muistuttaa suuresti isokirvist\xc3\xa4 ollen kuitenkin hieman pienempi ja lyhytpyrst\xc3\xb6isempi. My\xc3\xb6s koivet ovat hieman lyhyemm\xc3\xa4t, samoin takavarpaan kynsi. Selk\xc3\xa4puolella on enemm\xc3\xa4n tummaa viirutusta ja alapuoli tavallisesti ruskehtavampi kuin isokirvisell\xc3\xa4. My\xc3\xb6s muita v\xc3\xa4h\xc3\xa4isi\xc3\xa4 v\xc3\xa4rieroja on. \xc3\x84\xc3\xa4net muistuttavat sek\xc3\xa4 iso- ett\xc3\xa4 nummikirvisen \xc3\xa4\xc3\xa4ni\xc3\xa4. Koiras laulaa laululennossa. Sukupuolet ovat saman v\xc3\xa4risi\xc3\xa4._NEWLINE_Vanhoilla linnuilla on t\xc3\xa4ydellinen sulkasato kes\xc3\xa4ll\xc3\xa4, nuorilla osittainen.\n_START_SECTION_\nEsiintyminen\n_START_PARAGRAPH_\nLis\xc3\xa4\xc3\xa4ntymisalue on Keski-Aasiassa Etel\xc3\xa4-Siperiasta Mongoliaan, Mant\xc5\xa1uriaan ja Tiibetiin. Se on muuttolintu, joka talvehtii Intiassa ja Sri Lankalla. Syysmuutolla laji harhautuu toisinaan Eurooppaan saakka, ja se on tavattu Suomessa ainakin 16 kertaa, ensimm\xc3\xa4isen kerran 10. lokakuuta 1974 Lemlandin L\xc3\xa5gsk\xc3\xa4rill\xc3\xa4 ja viimeksi 13.\xe2\x80\x9327. marraskuuta 2005 Lumijoella.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nMongoliankirvisen elinymp\xc3\xa4rist\xc3\xb6\xc3\xa4 ovat avomaat: kuivat, kivikkoiset arot ja vuorenrinteet.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nLinnun pes\xc3\xa4 on maassa ja munia on 3\xe2\x80\x935. Naaras hautoo 12\xe2\x80\x9314 p\xc3\xa4iv\xc3\xa4\xc3\xa4.\n_START_SECTION_\nRavinto\n_START_PARAGRAPH_\nMongoliankirvinen ruokailee maassa sy\xc3\xb6den p\xc3\xa4\xc3\xa4asiassa hy\xc3\xb6nteisi\xc3\xa4 ja muita pieni\xc3\xa4 selk\xc3\xa4rangattomia sek\xc3\xa4 siemeni\xc3\xa4.'